האספה הפרלמנטרית של נאט"ו

**האספה הפרלמנטרית של נאט"ו** הוא גוף בין-פרלמנטרי אשר מייעץ לארגון האמנה הצפון אטלנטית (נאט"ו). היא מורכבת מנציגים מהפרלמנטים של 32 המדינות החברות בנאט"ו ומדינות החברות לנאט"ו. הנשיא הנוכחי של האספה הוא מרקוס פרסטרלו מפורטוגל. המזכירה הכללית הנוכחית של האספה היא רוקסדרה פופה, המכהנת בתפקיד זה מאז ינואר 2020.

## היסטוריה
הרעיון לשתף את חברי הפרלמנט של הברית בדיונים משותפים על הבעיות העומדות בפני השותפות הטרנס-אטלנטית עלה לראשונה בתחילת שנות ה-50 והתגבש עם הקמת ועידה שנתית של חברי פרלמנט של מדינות נאט"ו בשנת 1955. הקמת האספה שיקפה רצון מצד המחוקקים לתת תוכן להנחה של אמנת וושינגטון משנת 1949 (הידועה גם כאמנת הצפון אטלנטית), לפיה נאט"ו היא הביטוי המעשי של ברית טרנס-אטלנטית פוליטית ביסודה של מדינות דמוקרטיות.

היסודות לשיתוף הפעולה בין נאט"ו לאספה הפרלמטרית של נאט"ו התחזקו בדצמבר של שנת 1967 כאשר המועצה הצפון אטלנטית הסמיכה את מזכ"ל נאט"ו לבחון כיצד לחזק את הקשר בין שני הגופים השונים. כתוצאה מדיונים אלה במהלך השנה שלאחר מכן, מזכ"ל נאט"ו, לאחר התייעצות עם המועצה הצפון אטלנטית, יישם מספר צעדים לחיזוק היחסים בין נאט"ו לאספה. צעדים אלה כללו את מתן תגובת המזכיר הכללי לכל המלצות והחלטות האספה שאומצו במושבי המליאה שלה.

בתגובה לנפילת חומת ברלין בסוף שנות ה-80, האספה הרחיבה את מנדטה על ידי פיתוח קשרים קרובים עם מנהיגים פוליטיים במדינות מרכז ומזרח אירופה. קשרים אלה הקלו מאוד על הדיאלוג שנאט"ו התחילה עם ממשלות האזור.

ב-21 בנובמבר 2022, במדריד, בעיצומה של הפלישה הרוסית לאוקראינה בשנת 2022, הכירה האספה הפרלמנטרית ברוסיה כ"מדינת טרור" וקראה להקמת בית דין בינלאומי מיוחד. תומאש ולשק, ראש המשלחת הסלובקית, אמר כי "ההחלטה מציינת את רוסיה כאיום הישיר ביותר על ביטחון מדינות אירופה והאטלנטי ... היא טוענת בבירור שמדינת רוסיה, תחת השלטון הנוכחי, היא מדינת טרור".

בפגישת האספה הפרלמנטרית של נאט"ו ב-27 במאי 2024, בסופיה, בולגריה נראה כי התקבלה החלטה על ידי 24 מתוך 32 מדינות בעלות הברית "לא לקבל עוד הגבלות על השימוש בנשק מערבי נגד מטרות לגיטימיות בשטח רוסי".

## תפקיד
האספה הפרלמנטרית של נאט"ו, המאגדת מחוקקים מכל המדינות החברות בברית האטלנטית מספקת קשר בין נאט"ו לפרלמנטים של המדינות החברות בה.

מאז תום המלחמה הקרה, האספה התחילה לבצע תפקיד חדש בכך ששילבה בעבודתה חברי פרלמנט ממדינות במרכז ומזרח אירופה ומחוצה לה המחפשות קשר הדוק יותר עם נאט"ו. שילוב זה סיפק סיוע פוליטי ומעשי, ומנסה לתרום לחיזוק הדמוקרטיה הפרלמנטרית ברחבי האזור האירו-אטלנטי, ולהשלים ולחזק את שיתוף הפעולה עם נאט"ו.

## תפקוד
ממוזער|ישיבת האספה הפרלמנטרית בלונדון לפני תחילת פסגת ניופורט 2014
האספה הפרלמנטרית של נאט"ו מורכבת מ-274 נציגים מ-32 המדינות החברות בנאט"ו. נציגים מ-10 מדינות שותפות; הפרלמנט האירופי; 4 מדינות שותפות ומדינות חברות ים-תיכוניות, משקיפים פרלמנטריים מ-8 פרלמנטים אחרים, ו-2 אסיפות בין-פרלמנטריות.

נציגים לאספה מועמדים על ידי הפרלמנטים שלהם בהתאם להליכים הלאומיים שלהם, על בסיס ייצוג מפלגתי בפרלמנטים. לכן, האספה מייצגת קשת רחבה של דעות פוליטיות.

הגוף המנהל של האספה הוא הוועדה הקבועה, המורכבת מראש כל משלחת חברה, הנשיא, סגני הנשיא, הגזבר והמזכיר הכללי.

המזכירות הבינלאומית, תחת ניהולה הכללי, אחראית על כל ההנהלה של האספה ועל רוב המחקר והניתוח התומכים בוועדות, בתת-הוועדות ובקבוצות אחרות של האספה.

מטה המזכירות הבינלאומית של האספה, המונה 28 חברים, ממוקם במרכז בריסל .

### נציגים לפי מדינה משתתפת
274 הנציגים מ-32 המדינות החברות הם כדלקמן; נציגים ממדינות אשר לא חברות נאט"ו טינם מחזיקים זכות הצבעה.

ארמניה, אוסטריה, אזרבייג'ן, בוסניה והרצגובינה, גאורגיה, מולדובה, סרביה, שווייץ, ואוקראינה מחזיקות במעמד של מדינות שותפות ושולחות מספר משתנה של נציגים ללא זכות הצבעה לאספה. קוסובו ומלטה קיבלו מעמד של מדינות שותפות במרץ 2024 על ידי הוועדה הקבועה של האספה, ובוסניה והרצגובינה, גאורגיה ואוקראינה הוגדרו כמועמדות לנאט"ו. בנוסף, אלג'יריה, ישראל, ירדן ומרוקו מחזיקות במעמד של שותפות אזוריות וחברות ים-תיכוניות, כל אחת עם 3 נציגים ללא זכות הצבעה. לבסוף, מספר מדינות נוספות; אוסטרליה, מצרים, יפן, דרום קוריאה, קזחסטן, המועצה הלאומית הפלסטינית, תוניסיה וארגונים אזוריים; האספה הפרלמנטרית של OSCE והאספה הפרלמנטרית של מועצת אירופה, מחזיקות במעמד של משקיפות בישיבות האספה הפרלמנטרית של נאט"ו.

### מימון
האספה ממומנת ישירות על ידי הפרלמנטים והממשלות החברות, והיא נפרדת מבחינה כלכלית ומנהלית מנאט"ו עצמה. תרומתה של כל מדינה מבוססת על נוסחת התקציב האזרחי של נאט"ו.

### מבנה הוועדות
חמש הוועדות הן: דמוקרטיה וביטחון; הגנה וביטחון; כלכלה וביטחון; מדיניות; מדע וטכנולוגיה. הן אחראיות על בחינת כל הסוגיות העכשוויות המרכזיות בתחומם.

הוועדות ותת-הוועדות מפיקות דוחות, אשר נדונים בצורת טיוטה בפגישת האביב של האספה. הדוחות מתוקנים ומעודכנים לאחר מכן לדיון, תיקון, ואישור בפגישה השנתית של האספה בסתיו.

בפגישה השנתית, הוועדות גם מפיקות המלצות מדיניות, אשר מועברות למועצה הצפון אטלנטית ולמזכ"ל נאט"ו ומתפרסמות באתר האינטרנט של האספה. מזכ"ל נאט"ו מגיב בכתב להמלצות האספה.

חברי ועדות האספה עורכים ביקורים ופגישות קבועות בהן הם מקבלים תדרוכים מנציגי ממשלה ופרלמנט מובילים, כמו גם מאנשי אקדמיה ומומחים בכירים. משלחות האספה עורכות גם ביקורים באזורי משימות של נאט"ו.

### גופים אחרים
גופים נוספים של האספה כוללים את הקבוצה המיוחדת לאזור הים-התיכון והמזרח התיכון לשיפור הדיאלוג וההבנה הפרלמנטרי בין מדינות המזרח התיכון ואזור צפון אפריקה, המועצה הבין-פרלמנטרית של נאט"ו ואוקראינה, והמועצה הבין-פרלמנטרית של נאט"ו וגאורגיה. הוועדה הפרלמנטרית של נאט"ו ורוסיה הופסקה באפריל 2014 בעקבות התערבותה הצבאית של רוסיה באוקראינה וסיפוח בלתי חוקי של חצי האי קרים.

### תוכנית רוז-רות'
תוכנית רוז-רות' לשיתוף פעולה נועדה להרחיב סיוע למדינות העוברות מעבר באמצעות רפורמות פוליטיות וכלכליות קשות. התוכנית תוכננה בתחילה לתמוך במדינות מרכז ומזרח אירופה, אך לאחר מכן התמקדה בעיקר בבלקן ובדרום הקווקז.

במסגרת תוכנית זו, מאורגנים מדי שנה שניים עד שלושה סמינרים של רוז-רות' במדינה שאינה חברה בנאט"ו, בשיתוף פעולה עם הפרלמנט של המדינה המארחת. אירועים אלה, בהשתתפות חברי פרלמנט ממדינות חברות ושותפות ומומחים עצמאיים, ומתמקדים בנושאים ביטחוניים אזוריים. לצד תוכניות הכשרה נוספות לצוותים פרלמנטרים ולחברי פרלמנט, אירועים אלה מדגישים נושאים כגון פיקוח פרלמנטרי יעיל על ההגנה והצבא.

### תוכנית ההתמצאות של נאט"ו
תוכנית ההכוונה של נאט"ו מתמקדת בעיקר בחברי פרלמנט צעירים או חדשים שנבחרו ממדינות נאט"ו וממועצת השותפות האירופית-אטלנטית וגם באלה שהוטלו לאחרונה עליהם אחריות אשר עוסקת בביטחון או ענייני-חוץ. התוכנית שואפת לספק סקירה מעמיקה של תפקודה ומדיניותה של נאט"ו, ושל מערכות היחסים המתפתחות של הברית עם שותפיה הרבים. התוכנית הושקה בשנת 2000 ומתקיימת מדי שנה בבריסל.

### פורום פרלמנטרי טרנס-אטלנטי
בשנת 2001, בעקבות דאגה גוברת בנוגע לסטייה לכאורה בגישות, בתפיסות, ובמדיניות הטרנס-אטלנטית, השיקה האספה "פורום פרלמנטרי טרנס-אטלנטי" שנתי, המאחד את חברי האספה עם בכירים בממשל האמריקאי ומומחים אקדמיים. הפורום מתקיים מדי שנה בוושינגטון בשיתוף פעולה עם האוניברסיטה להגנה לאומית והמועצה האטלנטית של ארצות הברית.

## יחסים עם נאט"ו
אין קשר רשמי בין נאט"ו והאסיפה הפרלמטרית של נאט"ו, אף שיש היסטוריה ארוכה של שיתוף פעולה שהתעצם בתקופה שלאחר המלחמה הקרה.

הוועדה הקבועה של האספה נפגשת כל שנה עם מזכ"ל נאט"ו ונציגי האומות לנאט"ו ולמועצה הצפון אטלנטית על מנת לחלוק את דעותיהם על מצב הברית ולספק את דעותיהם של הגופים המחוקקים של אומות שונות.

המזכ"ל משתתף בישיבות האביב והסתיו של האספה, וגם משתתף בפעולות מיוחדות.

כמו כן נשיא האספה משתתף בכנסים ופגישות של הברית.

בנוסף למזכ"ל נאט"ו, גם מפקדים ומנהיגים נפגשים עם האספה בשביל אירועים מסוימים.

## יחסים עם אוקראינה, ורוסיה
בהרחבה על הקשר שפיתחה האספה עם פרלמנטים ברוסיה ובאוקראינה בסוף המלחמה הקרה, חוק היסוד בדבר יחסים הדדיים, שיתוף פעולה וביטחון בין הפדרציה הרוסית לנאט"ו, שנחתם במאי 1997, ומגילת נאט"ו-אוקראינה שנחתמה ביולי 1997, הטילו במפורש על האספה להרחיב את הדיאלוג ושיתוף הפעולה שלה עם הפרלמנט הרוסי ועם הפרלמנט האוקראיני. היחסים עם הפרלמנט הרוסי הוערכו מחדש לאחר הסיפוח הלא-חוקי של חצי-האי קרים על ידי רוסיה.

האספה גם הקימה קבוצה דו-צדדית עם הפרלמנט הגאורגי בשנת 2009 כדי לתמוך בשילובה של גאורגיה בארגונים האירו-אטלנטיים.

בעקבות הפלישה הרוסית לאוקראינה בשנת 2022, האספה פרלמטרית של נאט"ו הכירה בנובמבר 2022 ברוסיה כמדינת טרור.

### המועצה הבין-פרלמנטרית של אוקראינה ונאט"ו
בשנת 2002, החליטה האספה גם לשדרג את מערכת היחסים המיוחדת שלה עם אוקראינה על ידי הקמת המועצה הבין-פרלמנטרית על ענייני אוקראינה-נאט"ו. שיתוף הפעולה של האספה עם פרלמנט אוקראינה התחזק בהדרגה לקראת הבחירות לנשיאות אוקראינה בשנת 2004. חברי האספה הפרלמנטרית של נאט"ו היו מעורבים במעקב אחר הבחירות ותמכו במאמצי הקהילה הבינלאומית.

המועצה הבין-פרלמנטרית על ענייני אוקראינה-נאט"ו עוקבת אחר יחסי נאט"ו עם אוקראינה, תוך מתן תשומת לב מיוחדת להיבטים הפרלמנטריים של ההגנה והרפורמה הפוליטית של אוקראינה. בנוסף לפגישות המועצה הנערכות פעמיים בשנה בבריסל ובקייב, בדרך כלל מתקיים ביקור אחד של הוועדה בקייב מדי שנה. הפגישות נמשכו, גם לאחר הפלישה הרוסית לאוקראינה בשנת 2022.

## קבוצה מיוחדת ים-תיכונית ומזרח-תיכונית
בשנת 1995 הקימה האספה קבוצה מיוחדת ים-תיכונית במטרה לפתוח בדיאלוג פוליטי עם מחוקקים ממדינות המזרח התיכון וצפון אפריקה. התוכנית התרחבה בהדרגה והאסיפה כיום יצרה קשרים ברמות שונות עם פרלמנטים רבים ברחבי הים התיכון, צפון ומרכז אפריקה והמזרח התיכון.

הקבוצה נפגשת שלוש פעמים בשנה, במדינות החברות בנאט"ו או באזור. מפגשים אלה נועדו להגביר את המודעות הפרלמנטרית לבעיות האזור, לקדם דיאלוג פוליטי בין חברי פרלמנט ולשתף שיטות עבודה מומלצות בין חברי הפרלמנטים השונים.

## קישורים חיצוניים

## הערות שוליים

קטגוריה:ארגונים בין-ממשלתיים
קטגוריה:נאט"ו